
Text rozhodnutia
Súd: Krajský súd Trnava Spisová značka: 20S/91/2015 Identifikačné číslo súdneho spisu: 2015200655 Dátum vydania rozhodnutia: 30. 06. 2016 Meno a priezvisko sudcu, VSÚ: JUDr. Ľubomír Bundzel ECLI: ECLI:SK:KSTT:2016:2015200655.1 Uznesenie Krajský súd v Trnave v právnej veci navrhovateľa: D. H., nar. XX.XX.XXXX, bytom XXX XX L. č. XXX, zastúpeného advokátkou JUDr. Barborou Šrutekovou, Hlavná č. 44, 917 01 Trnava proti odporcovi: Obec Koplotovce, 920 01 Koplotovce č. 28, IČO: 00 312 665, zastúpenému spoločnosťou Advokátska kancelária JUDr. Peter Peružek, s.r.o., so sídlom Hollého 20, 920 01 Hlohovec, IČO: 47 256 371, korešpondenčná adresa: Hlohovec, Podzámska 41/A, 920 01 Hlohovec, o návrhu proti nečinnosti orgánu verejnej správy jednohlasne takto r o z h o d o l : Súd u k l a d á odporcovi Obci Koplotovce konať a rozhodnúť o žiadosti navrhovateľa o opätovné uzatvorenie nájomnej zmluvy zo dňa 19.6.2015 podľa § 7 ods. 8 Všeobecne záväzného nariadenia Obce Koplotovce č. 3/2015 o podmienkach prideľovania a užívania obecných nájomných bytov v lehote 30 dní od právoplatnosti tohto uznesenia. Odporca je povinný zaplatiť navrhovateľovi náhradu trov právneho zastúpenia vo výške 296,44 eur na účet zastupujúcej advokátky JUDr. Barbory Šrutekovej v lehote 3 dní po právoplatnosti tohto uznesenia. o d ô v o d n e n i e : Navrhovateľ sa návrhom zo dňa 28.8.2015 domáhal, aby súd uložil odporcovi povinnosť konať a rozhodnúť o žiadosti žalobcu o opätovné uzatvorenie nájomnej zmluvy zo dňa 19.6.2015, a to prostredníctvom rozhodnutia starostu odporcu podľa § 7 ods. 8 Všeobecne záväzného nariadenia Obce Koplotovce č. 3/2015 o podmienkach prideľovania a užívania obecných nájomných bytov v lehote do 30 dní odo dňa právoplatnosti uznesenia. Vo svojom návrhu uviedol, že s odporcom ako prenajímateľom mal uzatvorenú nájomnú zmluvu zo dňa 18.8.2014, predmetom ktorej bol nájom bytu č. XX o celkovej výmere 59,33 m2, ktorý sa nachádza v bytovom dome postavenom na parc.č. 409/2 v kat. území L., Obec L., okres Hlohovec, a ktorý je zapísaný na LV č. XXX pre katastrálne územie L.. Vzhľadom k tomu, že žalobca mal záujem na pokračovaní užívania predmetu nájmu, dňa 19.6.2015 podal odporcovi žiadosť o opätovné uzatvorenie nájomnej zmluvy so všetkými náležitosťami v zmysle § 7 ods. 3 všeobecného záväzného nariadenia Obce Koplotovce č. 3/2015 o podmienkach prideľovania a užívania obecných nájomných bytov, pričom o tejto žiadosti odporca nerozhodol. Vzhľadom k tomu, že odporca o tejto jeho žiadosti nerozhodol, dňa 18.8.2015 adresoval odporcovi sťažnosť na nečinnosť, v ktorej ho upozornil na to, že pri vybavovaní jeho žiadosti zo dňa 19.6.2015 vôbec nekoná, čím dochádza k porušovaniu navrhovateľových práv a právom chránených záujmov, a preto žiadal o zjednanie nápravy. V tejto súvislosti ďalej uviedol, že odporca na predmetnú sťažnosť na nečinnosť reagoval listom zo dňa 25.8.2015 označeným ako „odpoveď a výzva", v ktorej uviedol, že dňa 22.4.2015 prijalo obecné zastupiteľstvo Obce Koplotovce všeobecné záväzné nariadenie č. 3/2015, podľa ktorého musel nájomca požiadať prenajímateľa o opätovné uzatvorenie nájomnej zmluvy najneskôr tri mesiace pred uplynutím dohodnutej doby nájmu. V liste bolo ďalej konštatované, že vzhľadom k tomu, že navrhovateľ žiadosť o opätovné uzatvorenie nájomnej zmluvy nepodal riadne a včas, jeho nájomný vzťah zanikol dňa 31.7.2015 a vyzval navrhovateľa na vypratanie bytu. Navrhovateľ ďalej argumentoval tým, že podmienka stanovená v predmetnom všeobecne záväznom nariadení bola pre neho nesplniteľná, pretože všeobecne záväzné nariadenie nadobudlo účinnosť dňa 7.5.2015, pričom jeho nájomný vzťah sa mal skončiť už 31.7.2015, pričom nebolo mu vysvetlené ako mal túto nesplniteľnú podmienku splniť. V tejto súvislosti poukázal na to, že predmetné všeobecne záväzné nariadenie nemá žiadne prechodné ustanovenia a takáto právna úprava je označovaná ako pravá retroaktivita a za tohto stavu sa preto odporca nemôže dopúšťať nečinnosti v dôsledku tejto retroaktívnej právnej úpravy, ktorá zakladá právne účinky do minulosti. Odporca vo svojom vyjadrení k návrhu zo dňa 12.10.2015, doručeným súdu 14.10.2015 uviedol, že predpokladom postupu podľa § 250t O.s.p. je okolnosť, že orgán verejnej správy bez vážneho dôvodu spôsobom ustanovením príslušným právnym predpisom nekoná. V danom prípade odporca - Obec Koplotovce rozhodla o žiadosti navrhovateľa tým spôsobom, že ho vyzvala na vypratanie z predmetného bytu, z čoho vyplýva, že nevyhovela navrhovateľovi a neuzavrela s ním opätovne nájomnú zmluvu. Svedčí o tom aj reakcia navrhovateľa, ktorý výzvu na vypratanie bytu pochopil ako rozhodnutie odporcu, o čom svedčí jeho podanie doručené odporcovi dňa 22.7.2015 označené ako „odvolanie proti výzve na vypratanie zo dňa 14.7.2015", pričom navrhovateľ ho považoval za rozhodnutie. V tejto súvislosti ďalej odporca uviedol, ak predmetné rozhodnutie (výzva na vypratanie zo dňa 14.7.2015) nepovažoval za dostatočne odôvodnené, mohol požiadať žalobou na príslušnom súde o preskúmanie tohto rozhodnutia v správnom konaní, avšak nie žalobou podľa § 250t O.s.p. . Podľa § 250t ods. 1 O.s.p. (1) fyzická osoba alebo právnická osoba, ktorá tvrdí, že orgán verejnej správy nekoná bez vážneho dôvodu spôsobom ustanoveným príslušným právnym predpisom tým, že je v konaní nečinný, môže sa domáhať, aby súd vyslovil povinnosť orgánu verejnej správy vo veci konať a rozhodnúť. Návrh nie je prípustný, ak navrhovateľ nevyčerpal prostriedky, ktorých použitie umožňuje osobitný predpis. Podľa § 250t ods. 4 O.s.p. (4) súd o návrhu rozhodne bez pojednávania uznesením. Ak súd návrhu vyhovie, vo výroku uvedie označenie orgánu, ktorému sa povinnosť ukladá, predmet a číslo správneho konania a primeranú lehotu, nie však dlhšiu ako tri mesiace, v ktorej je orgán verejnej správy povinný rozhodnúť. Súd môže na návrh orgánu verejnej správy túto lehotu predĺžiť. Nedôvodný alebo neprípustný návrh súd zamietne. Súd v konaní proti nečinnosti rozhoduje vždy uznesením, ktorým návrhu vyhovie, pričom výrok musí zodpovedať žalobnému petitu tak ako to žiada účastník konania v žalobe. V opačnom prípade návrh zamietne, ak je nedôvodný alebo neprípustný. Zmysel inštitútu konania proti nečinnosti orgánu verejnej správy, upraveného v štvrtej hlave piatej časti Občianskeho súdneho poriadku spočíva v tom, že ak má určitý subjekt právo na včasné vybavenie veci bez zbytočných prieťahov v zákonom stanovenej lehote a na vydanie rozhodnutia a jeho právo je porušené nezákonnou nečinnosťou správneho orgánu, môže dotknutý subjekt podať návrh na súd, aby uložil príslušnému správnemu orgánu povinnosť vo veci konať a rozhodnúť. Predpokladom úspešnosti návrhu proti nečinnosti orgánu verejnej správy preto je, že správny orgán je nečinný, nekoná v rozpore s konkrétnym ustanovením právnej normy, ktorá ho oprávňuje a súčasne aj zaväzuje konať a rozhodnúť (vydať rozhodnutie). Nekonanie musí byť v rozpore s konkrétnym zákonným ustanovením, ktoré obsahuje príkaz pre správny orgán konať, vrátane rozhodovania. V základnom chápaní sa nečinnosť orgánu verejnej správy spája s nedodržaním procesných lehôt, ktoré ustanovujú administratívne procesné normy na rozhodnutie veci, aj keď niet žiadnej zákonnej alebo faktickej prekážky na to, aby správny orgán konal a rozhodol. Z uvedeného vyplýva, že v konaní podľa štvrtej hlavy piatej časti O.s.p. sa nie je možné úspešne dovolávať ochrany proti akejkoľvek nečinnosti orgánu verejnej správy, ale iba vtedy, pokiaľ je správny orgán nečinný vo vydávaní rozhodnutia. Ak nie je povinnosťou správneho orgánu vydať rozhodnutie, nie je v právomoci súdu poskytovať ochranu v konaní proti nečinnosti orgánu verejnej správy, ktorý je s vykonaním úkonu v omeškaní a súd nemôže rozhodnúť o povinnosti takýto úkon vykonať. Dovolať sa ochrany pred súdom je obmedzené na prípady, kedy v administratívnom konaní správny orgán má povinnosť vydať rozhodnutie, má tak urobiť v zákonnom stanovenej lehote a navrhovateľ vyčerpal prostriedky, ktorých použitie umožňuje osobitný predpis. Súd v intenciách ust. § 244 ods. 1 O.s.p. preskúmal zákonnosť postupu správneho orgánu - Obce Koplotovce pričom zistil, že navrhovateľ žiadosťou zo dňa 19.6.2015 požiadal odporcu o opätovné uzatvorenie nájomnej zmluvy ohľadne dvojizbového bytu č. XX o celkovej výmere 59,33 m2, zapísaného na LV č. XXX, postaveného na parc.č. 409/2, ide o bytový dom so štyrmi bytovými jednotkami, ktorého vlastníkom je odporca ako prenajímateľ a ktorý mal navrhovateľ v prenájme na dobu určitú od 1.8.2014 do 31.7.2015. Tvrdenie odporcu, že o tejto žiadosti bolo rozhodnuté tým, že bola navrhovateľovi zaslaná výzva na vypratanie bytu nemožno považovať za rozhodnutie o žiadosti navrhovateľa zo dňa 19.6.2015, pretože touto výzvou odporcu na vypratanie bytu zo dňa 14.7.2015 adresovanej navrhovateľovi mal v úmysle navrhovateľa vyzvať na vypratanie predmetného bytu s poukazom na to, že zmluvné strany mali dohodnutý prenájom na dobu určitú od 1.8.2014 do 31.7.2015. Znamená to, že v danom prípade odporca ako správny orgán nepostupoval v súlade so všeobecne záväzným nariadením č.3/2015, o podanej žiadosti navrhovateľa nerozhodol vydaním rozhodnutia, a tak zasiahol svojou nečinnosťou do práv navrhovateľa. Vzhľadom k vyššie zisteným skutočnostiam krajský súd dospel k záveru, že návrh navrhovateľa v predmetnej veci je dôvodný podľa § 250t ods. 1 O.s.p., a preto mu vyhovel. O trovách konania súd rozhodol podľa § 250t ods. 5 O.s.p. tak, že v konaní úspešnému navrhovateľovi súd priznal právo na náhradu trov právneho zastúpenia v celkovej výške 296,44 eur za 2 úkony právnej služby - príprava a prevzatie zastúpenia a podanie žaloby na súd, 2x 139,83 eur + 2x režijný paušál 8,39 eur, keď celkové trovy konania je povinný odporca zaplatiť na účet zastupujúcej advokátky navrhovateľa, v lehote 3 dní po právoplatnosti tohto uznesenia. Poučenie: Proti tomuto uzneseniu nie je odvolanie prípustné (§ 250t ods. 7 O.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2016:2015200655.1 (dáta aktuálne k 13. 11. 2026). Záväzné je znenie zverejnené súdom.




